
Som en tyv om natten …

Oversatt av

Maren Kamilla Aaby

MINISERIE: DAMENE FRA MAYFAIR


Denne boken er del tre av tre i miniserien Damene fra Mayfair. Tre kunstinteresserte, livlige søstre kastes inn i en virvel av hendelser.

Kjære leser!

Jeg elsket å bli kjent med musene Chase mens de fant sin sanne kjærlighet! Da jeg vokste opp, ønsket jeg meg alltid en søster … eller flere! Men foreldrene mine ga meg bare en lillebror. Det gikk bra likevel. Jeg elsker min bror inderlig, og han stjal aldri leppestiften min eller insisterte på at jeg skulle ta ham med meg når jeg gikk tur! Men jeg har likt å skrive inn mine gamle drømmer i historiene om søstrene Chase. Kanskje jeg besøker dem igjen en gang senere. Jeg har en følelse av at Kory har noe hun vil ha sagt, og det vil nok Psyke også, når hun vokser opp og blir en lady av viktoriatiden …

Jeg likte også å drive research om Baths historie til denne boken. Noen av kildene jeg fant, var uvurderlige, inkludert noen guidebøker jeg plukket med meg da jeg besøkte byen for noen år siden.

Det væpnede opprøret Domenico de Lucca planla i Napoli, er også basert på historiske fakta. I juli 1820 var det et opprør der, ledet av offiserer fra Hæren, som spredte seg gjennom hele Sør-Italia. Det førte til at Ferdinand I, kongen av Sicilia og Napoli, gikk med på en konstitusjon … før han tilbakekalte den. «Risorgimento», gjenoppdagelse, av italiensk identitet, førte omsider til at landet ble samlet i 1861. Det er ingen tvil om at barn og barnebarn av greve og grevinne di Fabrizzi var der for å bivåne det.

Amanda McCabe

 


Prolog

Sicilia

Åh, miss Thalia! Vi kommer oss aldri av sted i morgen, så mye som fortsatt står igjen å gjøre.

Thalia så opp fra bøkene og papirene hun pakket ned, og så Mary fyke omkring i rommet med favnen fulle av kjoler. De halvfulle reisekistene sto spredt rundt på gulvet. Det stakk klær og sko ut av skuffer og skap.

– Ærlig talt, Mary, sa Thalia med et smil, – det forundrer meg at du ikke har gjort pakking til en eksakt vitenskap, så mye som vi har reist i det siste.

– Men vi har aldri hatt det så travelt med å komme av sted før. Det er ikke tid til å gjøre noe ordentlig!

Thalia sa seg enig med henne i det. Faren hennes, sir Walter Chase, pleide ikke å ha det så travelt. De hadde reist på kryss og tvers gjennom hele Italia, sett alle utgravingsstedene og besøkt vitenskapsmennene sir Walter førte korrespondanse med, før de slo seg til ro på Sicilia. Men nå var arbeidet hans så godt som ferdig. Det var utført grundige utgravinger og studier av ruinene av byen fra antikken, og den ble nå overlatt til de lokale oldtidsinteresserte. Thalias eldre søster, Kleio, var gift med sin store kjærlighet, hertugen av Averton, og på bryllupsreise videre østover.

Sir Walter selv var gift på nytt, med lady Rushworth, som hadde vært hans gode venninne gjennom lang tid, og de ville videre til nye steder. De var på vei til Genève sammen med Thalias yngre søster Terpsikhore, kalt Kory. Det hadde vært meningen at Thalia skulle reise sammen med dem, men etter alt som hadde skjedd de siste ukene, var hun lei av nye steder. Så hun ville hjem til England.

Den eldste søsteren hennes, Kalliope, lady Westwood, ventet sitt første barn, og tonen i de siste brevene hennes var uvant vemodig. Hun spurte om når de kom hjem, når hun skulle få se dem igjen. Thalia hadde en mistanke om at Kalliope ville ha foretrukket å få selskap av Kleio. Som de to eldste musene Chase, var de tett knyttet til hverandre. Og ingen var sterkere og dyktigere enn Kleio.

Men Kleio var på bryllupsreise, og Kalliope måtte nøye seg med Thalia. Thalia som alle hadde sett på som bare flyktig og dramatisk. Med et perfekt vesen for besøk hos modister eller ved amatørteateroppsettinger, men ikke for å ta imot babyer.

Ikke for å fange skurkaktige tyver.

Thalia fikk øye på seg selv i speilet på toalettbordet. Den sicilianske solen flommet inn gjennom vinduene og ga håret hennes den samme fargen som gule narsisser. Det hjerteformede ansiktet med store, blå øyne og hud som roser og fløte, var yndig nok antok hun. Det skaffet henne i hvert fall beundrere, tåpelige, tomhjernede beilere, som sendte henne elendig poesi. Som sammenlignet henne med porselenshyrdinner og vårdager.

Familien hennes syntes å mene det samme. De lovpriste hennes skjønnhet, smilte til henne og skjemte henne bort, men det virket som de trodde at det ikke fantes noe bak de blå øynene. Ikke noe annet enn hattebånd og romaner. Kal og Kleio var de lærde, arvtagerne av farens vitenskapelige arbeid; Kory var en kommende kunstner, og en dyktig malerinne. Thalia var bare et syn for øyet, den moren deres pleide å kalle sin belle fleur.

Åh, de sa det selvfølgelig aldri direkte til henne. De klappet for forestillingene hennes og roste skrivingen. Men hun merket det når de så på henne, og hørte det i tonefallet når de snakket.

Hun var annerledes. Hun var ikke riktig en ekte Chase.

Thalia snudde seg bort fra speilet og trakk sjalet tettere rundt seg, som om den tynne kasjmirullen kunne tjene som rustning. Som beskyttelse mot skuffelser.

Hun hadde håpet at de merkelige hendelsene de siste ukene ville ha fått dem til å endre oppfatning. At det ville ha vist dem hennes sanne styrke, og hva hun faktisk kunne. Da Kleio kom til henne og ba om hjelp til å avsløre lady Riverton, som hadde stjålet en sjelden og hellig sølvskatt fra et hellenistisk tempel, ble Thalia overlykkelig. Endelig skulle hun få gjøre nytte for seg!

Noe som ville bevise at hun var en ekte Chase.

Stykket hennes så ut til å ha den tilsiktede virkningen, der meningen var å avsløre lady Rivertons medsammensvorne, men så gikk alt galt. Lady Riverton hadde unnsluppet, antagelig med sølvskatten, og nå prøvde Kleio og mannen hennes å spore henne opp. En jakt Thalia ikke fikk delta i. Hun hadde ikke hjulpet verken søsteren eller faren.

Eller den ene hun hadde aller mest lyst til å imponere. Grev Marco di Fabrizzi. Han hadde vært motspilleren hennes i teateroppføringen … og når det gjaldt krangling. Han var en italiensk oldtidsekspert og adelsmann, og den peneste mannen hun noensinne hadde truffet. Men også en mann hun var overbevist om at var håpløst forelsket i Kleio.

Søstrene ertet henne for at hun avviste alle beilerne sine. Men ingen av dem kom i nærheten av Marco. Det var bare så typisk henne at når hun endelig fant en lidenskapelig, tiltrekkende mann, så var han forelsket i en av søstrene hennes!

Thalia fortsatte med bøkene og papirene, og pakket dem ned i reisekisten. Det falt ut et manuskript, og da hun knelte for å plukke det, falt blikket hennes på tittelarket. Grev Orlandos mørke slott – et italiensk kjærlighetsdrama i tre akter.

Det var stykket hun begynte på etter at hun traff Marco, og hele eventyret rundt sølvskatten utfoldet seg. Hun la opp til en stor fortelling fra renessansens Italia, fylt av kjærlighet funnet og tapt, fæle skurker, gjenferd og forbannelser. Lidenskap som fortrengte alt annet. Hun hadde vært så oppglødd rundt skrivingen. Nå virket det bare meningsløst.

Hun samlet arkene, slo en hyssing rundt og stappet manuset i reisekisten. Kanskje ville hun ta det frem en eller annen gang senere og le av det; le av sine egne, tåpelige fantasier om eventyr og ekte kjærlighet. Men akkurat nå måtte hun hjelpe Mary med pakkingen. England og det virkelige livet ventet.

Vinden utenfor vinduet ble skarpere, og det raslet i bladene i sitrontreet. Thalia gikk for å lukke vinduet, og stanset for å la blikket gli over hagen og brosteinen i gaten utenfor porten. Den støvete og solfylte gamle landsbyen Santa Lucia var utrolig vakker. Vakker og full av hemmeligheter. Kom hun til å savne den søvnige heten, den enestående blå himmelen og de steinete åsene når hun var tilbake i kjølige, grønne England?

Kirkeklokkene slo et nytt timeslag, og tjenerne bar ut reisekister og pakkasser, og stablet dem oppå hverandre ved fontenen i hagen. Hun satte albuene i vindusposten og lente seg ut. Der så hun tårnet av bagasje bli stadig høyere i takt med at tiden hennes her ble stadig kortere.

Vinden rufset til håret hennes, og da hun dyttet vekk noen villfarne hårstrå fra pannen, så hun ham … Marco. Han gikk langsomt forbi porten deres.

Hun hadde hørt at han var reist fra Santa Lucia etter Kleios bryllup, men her var han nå. Han lente seg mot den stengte porten og betraktet travelheten uten å fortrekke en mine i det mørke, praktfulle ansiktet. Solen glitret i det bølgete, blåsvarte håret.

Før hun rakk å tenke seg om, virvlet Thalia rundt og styrtet ut av rommet, ned trappen og ut hoveddøren. Hun smatt forbi tjenere som bar ut enda flere reisekister, og stanset først da hun sto foran Marco. Den lave smijernsporten var mellom dem, men sprinklene sto ikke tettere enn at de kunne ha tatt hverandre i hendene. Men det kunne like gjerne ha vært et helt hav mellom dem.

Marco rettet seg opp og smilte ned til henne. Han er altså så kjekk, tenkte hun da hun stirret på ham. Huden hans var gyllen over høye, skarpe kinnbein og den italienske nesen, og de glødende, mørkebrune øynene, var som den fineste sjokolade. Den klassiske skjønnheten var bare så vidt forstyrret av det mørke kinnskjegget. Han var som en gresk gud i sitt tempel, en romersk keiser på en mynt. Som hennes egen grev Orlando i sin mørke borg.

Men Thalia hadde møtt mange kjekke menn i sitt liv, deriblant søstrenes ektemenn og flere av hennes egne beilere. Det var mer ved Marco enn et pent ansikt. Det var denne intense lidenskapen som lurte like under et slør av flørtende veloppdragenhet. Et glitrende intellekt. Og hemmeligheter. Mange hemmeligheter, som Thalia lengtet etter å avsløre.

Hun tvilte på at hun noensinne kunne avdekke hans skjulte sjel, uansett hvor mye hun anvendte iherdigheten familien Chase var kjent for. Han var for dyktig i forkledningens kunst, og en altfor dreven skuespiller. Fordi hun var god på området selv, visste hun det straks når hun sto overfor en av samme slag. Nei, hun kunne ikke nå frem til hans sanne vesen, om hun så fikk ti år på seg til å knekke koden. Og hun hadde ikke ti år; hun tvilte på at hun hadde så mye som ti minutter.

Likevel mintes hun timene de hadde tilbrakt sammen i det antikke amfiteateret. Hvordan de kranglet, eller lo … og spilte forelsket når de øvde på stykket. Det var i sannhet strålende timer, og hun visste at hun aldri kom til å glemme dem.

Aldri glemme ham.

– Jeg trodde du hadde reist fra Santa Lucia, sa hun.

– Jeg trodde du hadde det, signorina Thalia, svarte han med et smil. Et smil som knuste hjerter, og det ene, perfekte smilehullet.

Hennes renessanseprins. Som tilfeldigvis elsket søsteren hennes.

Thalia så bort, før hun manet frem alt hun hadde av skuespillertalent, alt hun hadde lært disse siste, kaotiske ukene, for å skjule sine egentlige følelser for ham. Hun tenkte på det alvorlige, triste uttrykket han hadde i ansiktet i Kleios bryllup, og det ga henne styrke til å komme med en ubekymret latter.

Det ville være altfor, altfor krenkende overfor ham å la ham få vite hva hun egentlig følte. Og for henne å stå i skyggen av søsteren nok en gang.

– Det var altfor mye å pakke til at vi kunne komme oss av sted før, som du ser, sa hun med et nikk mot all bagasjen. – Min søster Korys skissebøker, min fars omfangsrike notater fra utgravingen …

– Dine kostymer fra Antigone?

– Dem også. Hun våget seg endelig å se på ham igjen, og så at Marco stirret granskende på henne med de enorme, mørke øynene sine. Men hun kunne ikke tyde blikket, og så heller ikke snev av det vennskapet som oppsto på den gamle scenen. Ingen fortid, ingen fremtid. Bare dette ene øyeblikket.

– Jeg synes det er leit at vi aldri skal fremføre Sofokles’ stykke, sa han.

– Det synes jeg også. Men vi fikk jo fremføre et drama av et litt annet slag, ikke sant?

Marco satte i en varm, solfylt latter, og den ga henne lyst til å le også. Ga henne lyst til å kaste seg om halsen hans og aldri, aldri slippe. Straks han var borte, så fort dette øyeblikket var forbi, ville livet hennes falle tilbake til den grå virkeligheten. Hun kom til å fremstå som søte, unyttige, flyktige Thalia, og alt hun hadde opplevd her, ville bare være som en fjern drøm. Et varmt minne for kjølige netter.

– Du er uten tvil det mest fryktelige gjenferdet Sicilia noensinne har sett, sa han.

– Litt av en kompliment! Jeg tror jeg aldri har opplevd maken til hjemsøkt sted som dette. Kanskje … Stemmen døde hen, og hun så bort på nytt.

– Kanskje hva?

– Det høres rart ut, men jeg lurer på om jeg kommer til å gå igjen her, sa hun fort. Overfor ham var det som om å stå ytterst på en skrent; det var like greit å ta sats og bli ferdig med det.

Hun hadde tross alt ord på seg for å være direkte. Fryktløs. Likevel var det en liten kjerne av reservasjon som holdt henne igjen. Selv om hun skuet småsteiner falle ut i den følelsemessige avgrunnen under henne.

– Jeg lurer på om jeg legger igjen mitt virkelige jeg her, mumlet hun, – og at det vil vandre søkende rundt i oldtidsruinene.

Marco rørte forsiktig ved hånden hennes. Det var bare et fjærlett streif av fingertupper mot huden hennes, men det kjentes som å bli truffet av en flamme. En varm bølge skyllet lengselsfullt gjennom henne, selv om hun var klar over at den ville fortære henne og gjøre henne til det blodløse gjenferdet hun fryktet.

– Hva er ditt virkelige jeg, Thalia? sa han, og hele den solfylte, italienske munterheten var erstattet av skremmende intensitet. Hun lurte på om han kunne se tvers gjennom henne. – Du er en usedvanlig god skuespillerinne, likevel aner det meg …

– Thalia! hørte hun faren rope fra døråpningen. – Hvem snakker du med?

Thalia var inderlig takknemlig for avbrytelsen, selv om hjertet sank ved vissheten om at øyeblikket var over. Avgrunnen ventet fortsatt, men hun kom ikke til å falle utfor riktig ennå. – Det er grev di Fabrizzi, far, ropte hun, uten å ta blikket fra Marcos hånd, som fortsatt lå over hennes hender.

Men han trakk den til seg, og det flimrende øyeblikket var definitivt over.

– Be ham komme inn! sa faren. – Jeg vil gjerne høre hans mening om noen mynter Kleio fant.

– Selvfølgelig. Thalia sendte Marco et fort smil. – Du ser alt som er å se, hvisket hun. – Jeg er som en åpen bok.

– Jeg har hørt mange rare påstander i mitt liv, signorina, sa han. – Men få, om noen, like løgnaktige som den. Din søster Kleio, vel, hun er som en åpen bok. Du er som den sicilianske himmelen … Stormfull det ene øyeblikket, klar det neste, men aldri noensinne forutsigbar.

Mente han virkelig det om henne? I så fall var det den flotteste komplimenten noen noensinne hadde gitt henne. Selv om det gjorde det klart at han fortsatt ikke så, ikke forsto. Ikke helt. – Du har bare kjent meg under høyst uvanlige omstendigheter, Marco. Hjemme, der hverdagen råder, er jeg like forutsigbar som månen.

– Nok en skrøne, tror nå jeg, lo Marco. – Kanskje jeg en dag kan møte deg når «hverdagen råder», og da kan jeg selv bedømme hvem Thalia Chase egentlig er.

Thalia sendte ham et sørgmodig smil. Kunne det bare være slik! Om de bare kunne møtes igjen, så skulle hun vise ham at Kleio slett ikke var noe for ham. Da skulle hun vise ham hva hun virkelig følte, og hva det hadde betydd for henne å bli kjent med ham.

Men det var bare enda en håpløs drøm. Når hun reiste fra Sicilia, når hun satte kursen mot England, og han mot sitt hjem i Firenze, kom de sikkert aldri til å møtes igjen.

Og hun ville bare ha minnene å leve på.


Første kapittel

Bath

Er det virkelig mulig at det bare er noen måneder siden jeg var på Sicilia? skrev Thalia i dagboken sin. Hun balanserte den skinninnbundne boken på knærne mens vognen skranglet av sted. Det har helt sikkert bare vært en drøm, for når jeg ser ut av vinduet, vet jeg at jeg har våknet.

Det bølgende landskapet, med enger omkranset av frodige, grønne hekker mellom åkrer og landsbyer, kunne ikke ha vært mer annerledes enn de solsvidde, sicilianske slettene. Thalia lukket øynene, og et øyeblikk kunne hun ha sverget på at hun kjente den varme duften av sitroner. Kunne kjenne den varme brisen mot armen, som et flyktig kjærtegn.

Men så kjørte vognen over nok en dump i den engelske landeveien, og vekket henne fra minnene.

Hun åpnet øynene og smilte til søsteren, Kalliope de Vere, lady Westwood, som satt rett overfor henne. Kalliope smilte tilbake, men Thalia så at det var anstrengende for henne. Til tross for putene og teppene hun ble støttet opp av, og til tross for mengdene av te og geléfrukter Thalia dyttet på henne, var Kalliope fortsatt blek. De brune øynene virket enorme i det hvite ansiktet.

Den fargen var en av grunnene til at de var på vei til Bath. Kalliope hadde fortsatt ikke kommet seg etter den lange og vanskelige fødselen til Psyke, men ble bare tynnere og trettere for hver dag. Appetitten var ikke god, og hun eide ikke energi til å ordne opp og ta vare på alle andre, slik hun pleide.

Thalia skjønte at det var grunn til bekymring når den eldste søsteren ikke brydde seg om å sende henne hit og dit. Hun håpet at svoger Camerons idé med å la Kalliope ta bad og hvile noen uker, skulle gjøre underverker. Han var reist i forveien for å finne et passende hus, og Thalia hadde organisert reisen.

I alt styret med å ansette barnepiker og tjenestepiker, pakke og stenge av huset i London, glemte hun nesten Sicilia og Marco. Nesten.

– Hva skriver du på? spurte Kalliope idet hun bøyde seg over kurven der Psyke sov søtt mellom silkelaken. Babyen hadde endelig falt i søvn etter å ha hylt både lenge og vel. – Et nytt stykke?

– Bare noen linjer i dagboken, svarte Thalia. Hun la vekk den lille boken. – Jeg har ikke begynt på noe nytt stykke foreløpig.

– Det er nok min feil, sukket Kalliope. – Jeg har gitt deg så mye å gjøre at du knapt har fått tid til å puste siden du kom tilbake fra Italia.

– Det har jeg ikke noe imot. Hva er søstre til, om de ikke skal hjelpe hverandre når det trengs?

– Da er vi ekstra heldige, som er så utrolig rike på søstre! smilte Kalliope. – Og nå også nieser og stemødre.

– Ingen tvil om at vi er en kvinnefamilie. Thalia skottet ned på Psyke, så bedragersk engleaktig i rosa sateng og blonder, med samme mørke, krøllete håret som moren sin. Hun rynket på den lille nesen da Thalia strøk vekk noen hårstrå. – Psyke har allerede bevist at hun er en Chase tvers igjennom.

Kalliope sendte sin sovende datter et mykt smil. – Hun har jernvilje.

– Og tilsvarende lungekraft.

– Jeg er redd hun aldri kommer til å nøle med å uttale seg.

– Blir det tante Kleio hun vil ligne mest på?

– Og ende som hertuginne? Det skulle ikke forundre meg. Kalliope dyttet teppet rundt datterens skuldrer, og satte seg bedre til rette på setet. – Jeg må tilstå at jeg ble vanvittig overrasket da jeg hørte om Kleios ekteskap. Hun og Averton foraktet jo hverandre! Etter det som skjedde i Yorkshire …

Thalia så for seg det strålende ansiktet til Kleio i det protestantiske kapellet i Santa Lucia, da hun tok hertugens hånd og avla ekteskapsløftene. Hvordan han løftet sløret på kysehatten hennes og kysset henne, og hvordan de to syntes bundet sammen i sin egen lille solskinnsverden. – Det kan skje magiske ting i Italia.

– Det har jeg skjønt. Kalliope festet blikket på Thalia, noe som fikk henne til å krympe seg en smule. Da de var barn, visste Kalliope det umiddelbart når Thalia hadde gjort ugagn, og på et blunk halte hun en tilståelse ut av henne. Det var ikke annerledes nå.

– Hva med deg da, kjære Thalia? sa Kalliope. – Skjedde det noe magisk i ditt liv der?

Thalia ristet på hodet, men det indre bildet av Kleios bryllup ble byttet ut med en stjerneklar natt. Et kostymeball, en dans. – Ikke i det hele tatt, er jeg redd. Jeg er nøyaktig den samme som før jeg reiste dit.

Thalia så at Kalliope ikke trodde på henne, men at hun virket for trett til å spørre mer. Enn så lenge. – Stakkars Thalia som må være sykepleierske for meg etter en så fin ferie! Og attpåtil trekker jeg deg med til gammelmodige Bath. Jeg er redd The Upper Rooms langt fra har samme sjarm som oldtidens ruiner. Eller italienske menn med mørke øyne!

Thalia sendte søsteren et skarpt blikk for å prøve å se om det lå noe mer bak bemerkningen om «mørke øyne». Om hun visste, og ertet henne med det. Kalliope bare smilte uskyldig.

– Åh, jeg har store håp når det gjelder Bath, det trenger du ikke være redd for, sa Thalia lett. – Teateret, parkene og de romerske ruinene. De rike mennene som søker kur for gikten og de unge hustruene som triller rullestolene deres. Kanskje dukker det opp en forspist, tysk prins, og så overgår jeg til og med Kleio! Prinsesse Thalia. Det høres vel fint ut, ikke sant, Kal?

Da måtte Kalliope le, og endelig kom det en anelse farge i de bleke kinnene. – Det høres fint ut, helt til du befinner deg i et trekkfullt hessisk slott! Det forekommer meg at det neppe passer deg.

– Jeg antar du har rett. Jeg har ikke det rette temperamentet for kalde vintrer eller trekkfulle slott.

– Ikke etter Italia?

– Nemlig. Men Bath har sikkert sin sjarm likevel, og så får vi jo gleden av å se deg frisk og sterk igjen. Badene vil gjøre deg godt.

– Jeg håper det. Jeg er så trett av å være trett, sa Kalliope urolig, og det var det første hintet av klage Thalia hørte fra henne.

Thalia bøyde seg omsorgsfullt frem og pakket et teppe om knærne hennes. – Har du vondt noen steder, Kal? Skal vi stanse og hvile? Denne skrekkelige skranglingen …

– Nei, nei. Kalliope grep Thalias hånd og stanset henne. – Det kan ikke være langt igjen til Bath nå. Jeg vil gjerne at vi kommer frem før det blir mørkt. Jeg lengter etter Cameron.

– Og han etter deg, regner jeg med. Kalliope og ektemannen hadde knapt vært fra hverandre siden de giftet seg. Thalia kunne ikke begripe hvordan de orket å være så hengivne overfor hverandre.

– Han sier at han har funnet et fint hus i Royal Crescent, med kort vei til det meste, sa Kalliope. – Jeg vil at du skal ha det litt moro mens vi er der, og ikke bare sitte ved sykesengen min.

Thalia lo i et forsøk på å skjule at hun ble enda mer bekymret. – Hvilken sykeseng? Du får det altfor travelt med å promenere i The Pump Room til det! Og jeg er bare glad for å kunne være sammen med deg og lille Psyke. Vi har vært altfor lenge borte fra hverandre.

– Ja. Hvis bare Kleio hadde vært her! Kalliope klemte Thalias hånd. – Da ville den lille trioen vår vært komplett igjen.

I det samme våknet Psyke, og satte i et vræl som fikk silketrekket på veggene i vognkupeen til å dirre.

– Det ser ut til at det blir en kvartett fra nå av, sa Kalliope da hun løftet datteren opp fra kurven.

Thalia ga seg til å stirre ut gjennom vinduet igjen. De bølgende jordene og hekkene hadde endelig veket plass for elven Avon og en av broene som førte til selve Bath. Fem elegante buer hevet seg over broen og ga et nytt perspektiv på byen og åsene bak.

Selv etter de dramatiske landskapene i Italia måtte Thalia innrømme at Bath var ganske pen. Byen minte mest av alt om etasjene i en bryllupskake i blekgul stein, der den krøp oppover åssidene. Som en ekte Chase, datter og barnebarn av vitenskapsmenn med klassisk skolering, likte Thalia synet av byens arkitektur, med de flotte radene med søyler og skarpe hjørner.

På avstand kunne man verken se eller høre støvet og larmen byen produserte. Det så ute som en dukkeby, bygget for fornøyelser, hyggelige spaserturer og høflig konversasjon, for god helse og selskapelighet. For nye drømmer … hvis hun bare kunne finne dem.

Psyke hylte fortsatt da de rullet over broen og inn i byen, der vognen skranglet bortover brosteinen i en uendelig trafikkstrøm. Thalia så velkledde familier i kalesjevogner, og strålende par side om side på setet i høye faetoner. Det var fotgjengere på fortauene, som viste seg i siste mote, med tjenestepiker i hælene, nedlesset med pakker.

Butikkvinduene viste et variert utvalg … Ruller med musselin og silkestoffer, kysehatter, bøker og magasiner, porselen og glinsende pyramider med søtsaker. Thalia tenkte på støvete, lille Santa Lucia med den gamle torgplassen og de små bodene.

Hun senket vinduet og snuste inn lukten av støv og hester, sukker og kanel fra et bakeri og den svakt metalliske stanken fra badene som hang over det hele. Hun var virkelig langt fra Sicilia. Og ingen av mennene de passerte, var det minste lik Marco di Fabrizzi.

Kalliope kikket over skulderen hennes, samtidig som hun vugget Psyke i armene. Til og med babyen syntes å bli fascinert av byen, for hun sluttet å skrike og stirret rundt seg med store, brune øyne.

– Der ser du, Thalia, sa Kalliope. – Bath er slett ikke verst, det synes til og med Psyke. Se, der er skiltet til Det kongelige teater, de setter opp Romeo og Julie neste uke! Det må vi se. Et lite stykke Italia her i Bath.

Thalia smilte til søsteren, og til Psyke, som hadde puttet de små fingrene sine i munnen mens hun stirret på solstrålene som danset på de gylne steinfasadene. – Jeg går selvfølgelig gjerne i teateret, men du må ikke slite deg ut, Kal. Vi kan sikkert se det senere.

– Pøh! Det skader neppe å sitte i teateret, med mindre noen kaster en appelsin i hodet på meg. Jeg vil ikke behandles som en invalid, sa Kalliope trassig.

De forlot de travleste gatene og kom til det luksuriøse og rolige Royal Crescent.

Nabolaget Cameron hadde valgt for oppholdet, var en elegant rekke på tretti hus bygget i en tilsynelatende enkel, palladiansk stil for Baths mest eksklusive beboere. Tenk så bestyrtet de snobbete huseierne vil bli ved synet av to blåstrømper og et hylende spedbarn! tenkte Thalia. Selv om Kal var grevinne, hadde søstrene Chase aldri hatt sansen for det høytidelige. Det var altfor tidkrevende.

Men hun måtte innrømme at det var pent, og at det passet til deres klassiske dannelse. Vognen fulgte langsomt den buede veien forbi fasadene med hvitskurte inngangspartier og stramme søyler. Det strømmet et slags fornemt alvor fra husene, så det var et perfekt sted for å gi Kalliope ro.

– Vi kan gå tur der om formiddagen, sa Kalliope, og pekte på en gangvei rundt en stor gressplen rett overfor husene. – Der i Crescent Fields.

– Bare hvis det er tidlig nok! Vi ønsker vel ikke å bli tråkket ned av moteriktige promenerende. Thalia fulgte et forbipasserende par med blikket, hun i overbrodert, gul jakke og hatt dekket med fjær, og med en logrende mops i bånd. Den brede bremmen på hatten skjulte ansiktet hennes, i tillegg til at det knapt var mulig å se den høye mannen som eskorterte henne.

Likevel var det et eller annet merkelig kjent ved den mannen. De litt lute skuldrene i mørkeblå ullfrakk. Var det noen hun kjente?

Men det ble ikke tid til å spekulere på hvem det kunne være, for i det samme stanset vognen foran et hus nesten i enden av den halvmåneformede gaten. En tjener kom ilende ut for å åpne vogndøren, tett fulgt av Kalliopes ektemann.

Thalia hadde alltid syntes at Cameron de Vere, jarlen av Westwood, passet perfekt til søsteren hennes. Begge var mørke, vakre og snille, og med en genuin kjærlighet til oldtidens historie. Det at han var full av lys humor, ble balansert av Kalliopes intensitet. Det fantes knapt et par som var mer lykkelige sammen enn de to.

Cam, som pleide å smile så pent, så bekymret ut da han hjalp sin kone ned fra vognen.

Thalia holdt Psyke mens Kalliope og Cameron omfavnet hverandre i full offentlighet. Cam holdt henne så tett, som om hun var et kostbart stykke alabast, og Kleio lente seg mot ham og la hodet på skulderen hans, som om hun endelig var kommet hjem.

Thalia kjente et stikk av vemod ved å se dem sammen, et streif av ensomhet. De var så riktige sammen! Som to halvdeler av en romersk mynt.

Også så alene som hun var.

Men det var ikke det rette tidspunktet for selvmedlidenhet. Dessuten hadde ikke Thalia for vane å ønske seg noe hun ikke hadde! Ikke når det var så mye hun faktisk hadde, og så mye hun gjerne ville gjøre.

Tjeneren hjalp henne ned på fortauet, og hun ga Psyke til den ventende barnepiken, som hadde kjørt bak dem i den andre vognen, sammen med resten av tjenerne. Psyke satte i å skrike høylytt da hun ble båret inn i huset.

– Thalia! sa Cameron, og kysset henne på kinnet. – Så pen og søt du er, søster. Luften i Bath har begynt å gjøre deg godt allerede.

Thalia lo da Kalliope spøkefullt dasket ektemannen på armen. – Hun blomstrer og er vakker, mens jeg, din stakkars hustru, er en blek stakkar?

– Jeg har aldri sagt at du er noen stakkar, protesterte Cameron ertende.

– Bare blek da?

– Aldri! Du vil alltid være min greske rose. Og nå, min skjønne rose, la meg vise deg ditt nye jomfrubur.

Han feide Kalliope opp i armene og bar henne inn i huset. Kal prøvde å protestere, men Thalia så at hun var sliten og glad for å bli hjulpet. Thalia grep en hatteeske tjenerne hadde latt stå igjen på fortauet, og skyndte seg etter.

Forhallen, som hadde sandsteinsheller på gulvet og lys marmortapet på veggene, var kjølig og halvmørk etter solskinnet ute, og den duftet av friske blomster og sitronpolish. Cameron førte dem gjennom en buegang og til en større hall med trapp opp til de øvre etasjer. Psyke var allerede der oppe et eller annet sted, der hun protesterte høylytt på sine nye omgivelser.

Cameron bar sin kone inn i en salong innenfor hallen, et nydelig værelse med gulldamask på veggene og i draperier. Rundt det ferdig dekkede tebordet sto sjeselonger og stoler trukket med korallfarget silke.

Borte ved vinduene sto et fortepiano og en harpe. Thalia gikk for å ta en titt på instrumentene mens Cameron sørget for at Kalliope satt godt på sjeselongen.

– Dette er nydelige instrumenter, sa hun, og slo en akkord. – Jeg kan spille for dere om kvelden, Kal! Jeg lærte mange nye sanger i Italia.

– Jeg elsker å høre deg spille, min kjære Thalia, svarte Kalliope. Hun tok imot en kopp te fra sin mann, men viftet ham unna da han prøvde å legge et teppe rundt henne. – Men du fortjener et mye større publikum for dine talenter! Dette er et nydelig rom. Vi må invitere til kortspill eller musikkaften så fort vi skaffer oss nye bekjentskaper her i Bath.

– Kal, du skal hvile! sa Thalia og Cameron i kor. Da måtte de le alle tre, før Cam fortsatte: – Husk hva legen sa. Rikelig med ro og hvile, og bad hver dag.

Kalliope viftet utålmodig med hånden. – Herregud, som dere hisser dere opp, som om jeg hadde erklært at jeg planla å krysse kanalen i en robåt! Et lite selskap for å spille kort er knapt noe bry. Thalia må da få litt moro, ellers forlater hun oss sikkert til fordel for Italia igjen.

– Jeg skal ikke svikte deg, Kalliope. Jeg er her for å bidra til at du blir helt frisk igjen. Thalia tok av seg kysehatten og stirret ut gjennom vinduet, på grøntområdet der borte. Der spaserte mange mennesker, men ikke mannen i den blå frakken. Mannen som hadde et eller annet velkjent ved seg.

Men han var vel bare enda et fantasifoster.

